Արտակ Քամալյան

Արտակ Քաջիկի Քամալյան (), հայ տնտեսագետ։ Տնտեսագիտության դոկտոր (2000), պրոֆեսոր (2001): ՀՀ գյուղատնտեսության նախարարի տեղակալ (2018 թվականի սեպտեմբերի 6)։

Կենսագրություն 
Արտակ Քամալյանը ծնվել է 1970 թվականի մայիսի 9-ին, Խաշթառակ (ՀՀ Տավուշի մարզ) գյուղում։ 1986-1990 թվականներին սովորել և ավարտել է Վորոնեժի գյուղատնտեսական ինստիտուտը՝ «Տնտեսագիտություն և կառավարում» մասնագիտացմամբ, 1995 թվականին Վորոնեժի պետական գյուղատնտեսական համալսարանում պաշտպանել է ատենախոսություն և ստացել տնտեսագիտական գիտությունների թեկնածուի աստիճան, 1995-1996 թվականներին որակավորաման բարձրացման դասընթացներ է անցել Ռեդինգի համալսարանում, Մեծ Բրիտանիա, եղել է TEMPUS ծրագրի մասնակից։ 1998 թվականին Կոլորադոյի համալսարանում եղել է ԱՄՆ-ի գյուղատնտեսության նախարարության կողմից կազմակերպված պրոֆեսորա-դասախոսական կազմի փորձի փոխանակման ծրագրի մասնակից։
2000 թվականին Վորոնեժի պետական ագրարային համալսարանում պաշտպանել է գիտական թեզ՝ «Կառավարչական որոշումների ընդունումը ռիսկի և անորոշության պայմաններում» թեմայով։ 2004 թվականին Լուիզիանայի համալսարանում (ԱՄՆ) եղել է հրավիրված պրոֆեսոր, ԱՄՆ-ի FSA/CI ծրագրի մասնակից։ 2002-2004 թվականներին որպես գիտական խորհրդատու աշխատել է «Լամսկոե» գյուղատնտեսական հոլդինգում, այնուհետև եղել նույն կազմակերպության գործադիր տնօրենը, 2008-2012 թվականներին  «Կոուրեկս» գյուղատնտեսական հոլդինգի գիտական խորհրդատու, ռազմավարության և ռիսկերի գծով տնօրենի տեղակալ, գործադիր տնօրեն, 2011-2017 թվականներին եղել է Ելեցի պետական համալսարանի տնտեսագիտական ֆակուլտետի պրոֆեսոր, 2012-2018 թվականներին՝ «Պարիտի Կապիտալ» ԲԲԸ՝ գլխավոր տնօրենի տեղակալ՝  2018 թվականից ՀՀ գյուղատնտեսության նախարարի տեղակալ։

Աշխատանքները վերաբերում են գյուղատնտեսական արտադրության համակարգի տնտեսագիտական, կառավարման հարցերին, նորագույն տեղեկատվությանը, մաթեմատիկական ծրագրավորմանը, մոդելավորմանը, ավտոմատացմանը։ «Տեղեկատվություն» (ռուսերեն, 1997) բուհական դասագրքի համահեղինակներից է։ Բազմաթիվ անգլերեն և ռուսերեն դասագրքերի, ուսումնական ձեռնարկների, մենագրությունների, հոդվածների և այլ հրապարակումների հեղինակ է։

Երկեր 
 Стратегия и тактика управления рисками в аграрной сфере, Воронеж, 2000 (համահեղինակ)։
 Управление рисками в аграрной сфере; теория, методология, практика, Воронеж, 2002 (համահեղինակ)։

Ծանոթագրություններ 

Հայ տնտեսագետներ
Տնտեսագիտական գիտությունների դոկտորներ
Հայ պրոֆեսորներ
Հայ պետական գործիչներ